Diari Oficial de la Generalitat Valenciana


Sumari del DOGV 5457, del 23-02-2007 (2007/1946)

ORDE de 19 de gener de 2007 de la Conselleria de Cultura, Educació i Esport per la qual es convoquen els premis 2007 de la Comunitat Valenciana a les iniciatives, bones pràctiques educatives i plans de convivència per a la millora de la convivència i la prevenció de la violència escolar.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5457

Data del DOGV
:   23-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1946


Data del document
:   19-01-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * educació cívica
    * premi cultural
    * centre d'ensenyament
    * distinció honorífica
    * violència

L'experiència de conviure ha de ser una oportunitat per a aprendre, per la qual cosa els conflictes, presents en les vides de tots nosaltres, han d'afrontar-se i aprofitar-se com a oportunitats per al creixement i la maduració personal. Així, és responsabilitat nostra procurar que es promoguen els mitjans i recursos necessaris perquè estos es gestionen de manera intel·ligent i pacífica.
Se'ns presenta el repte d'aprendre a conviure amb el conflicte de forma positiva i desvincular-ne la violència com una resposta acceptable. Per a això és fonamental treballar per enfortir les relacions entre els membres de la comunitat educativa, perquè estes són la base per a aconseguir una educació de qualitat que garantisca l'equitat i la igualtat d'oportunitats per als nostres alumnes.
La col·lisió d'interessos, les disputes, el conflicte en definitiva, són part consubstancial de qualsevol organització, i, per consegüent, de la vida i dels centres educatius. La diversitat que impregna les nostres societats, i al seu torn el sistema educatiu, ha de ser un focus que ens enriquisca.
Així, la Llei Orgànica 2/2006, de 3 de maig, d'Educació (LOE), establix en l'article 2 com a fins del sistema educatiu espanyol, en el punt 1.a, el desenvolupament ple de la personalitat i de les capacitats dels alumnes; en el punt 1.b, l'educació en el respecte dels drets i llibertats fonamentals, en la igualtat de drets i oportunitats entre hòmens i dones; i en el punt 1.c, l'educació en l'exercici de la tolerància i de la llibertat dins dels principis democràtics de convivència, com també en la prevenció de conflictes i en la seua resolució pacífica.
El mateix text legal, en el seu art. 13.e, establix com a objectiu de l'educació infantil, relacionar-se amb els altres i adquirir progressivament pautes elementals de convivència i relació social, així com exercitar-se en la resolució pacífica de conflictes.
En l'àmbit de la Comunitat Valenciana, des de la creació de l'Observatori per a la Convivència Escolar per mitjà del Decret 233/2004, de 22 d'octubre, del Consell de la Generalitat, disposem d'un òrgan consultiu al servici de la comunitat educativa. La seua comesa és desenvolupar mesures que faciliten una anàlisi i un estudi rigorosos del clima de convivència als nostres centres educatius. A més de valorar esta informació, la seua missió és establir iniciatives per a tractar de previndre la violència i promoure la convivència, així com contribuir a la millora del clima escolar.
La sistematització d'estes línies de treball dóna lloc al Pla Previ, presentat al Consell de la Generalitat el 30 de setembre de 2005. Concebut com una estratègia global, el Pla Previ aplega mesures dissenyades tant per a fer front a la violència en el medi escolar, com per a afavorir la bona convivència en les escoles i els instituts. Estes mesures es dividixen en tres tipus: dirigides al sistema educatiu, dirigides a la població de risc i les dirigides a la societat en conjunt.
Entre les mesures de prevenció dirigides al sistema educatiu es preveu premiar aquelles pràctiques i iniciatives escolars que siguen reconegudes per la influència beneficiosa en les relacions entre els membres de la comunitat educativa, així com aquelles altres que destaquen per la vàlua per a promoure entre l'alumnat actituds i valors democràtics i solidaris a través d'iniciatives que potencien tant el treball cooperatiu com el diàleg i la mediació.
De la mateixa manera, l'Orde de 31 de març de 2006, (DOCV núm. 5255, de 10 de maig de 2006) de la Conselleria de Cultura, Educació i Esport, regula el pla de convivència dels centres docents. Esta, en l'article segon, establix que els centres docents fomentaran la convivència entre els membres de la comunitat educativa a través de plans integrals d'actuació que incloguen la prevenció de situacions conflictives i la resolució pacífica de conflictes. A més, si es dóna el cas, preveuran el tractament i la rehabilitació de l'alumnat amb un comportament que supose un desajust respecte a les normes de convivència del centre.
Per a afavorir la posada en marxa dels plans de convivència i potenciar les bones pràctiques, l'any 2006 es van convocar per primera vegada els premis de la Comunitat Valenciana a les iniciatives, bones pràctiques educatives i plans de convivència i a la prevenció de la violència escolar, per Orde de 14 de febrer de 2006 (DOCV núm. 5220, de 16 de març de 2006), de la Conselleria de Cultura, Educació i Esport. Amb la intenció de continuar esta línia, i després del balanç positiu exposat pels centres que van participar en la primera experiència, es tornen a convocar els premis per al curs 2006/2007.
Per tot el que s'acaba d'exposar, no es pot deixar de reconéixer la labor que, des dels centres educatius, es realitza per a aconseguir una bona convivència escolar que tan beneficiosa es revela en el desenvolupament d'actituds i comportaments que facen possibles unes relacions humanes saludables i responsables. Els conflictes, les accions disruptives i, en general, les conductes dissocials poden arribar a interferir en el clima escolar. És per això que la bona gestió dels centres i les bones pràctiques que s'hi duen a terme a fi de millorar-los i de resoldre'n pacíficament els conflictes, han de ser reconegudes adequadament.
La present convocatòria té la intenció d'incentivar aquelles bones pràctiques que promoguen la convivència, la prevenció de la violència escolar i la mediació. Amb això es pretén estimular iniciatives que oferisquen, a professorat i alumnat, l'ocasió de reflexionar, i s'afavorisca el desenvolupament d'actituds i comportaments positius en el si de la institució escolar.
Per això i fent ús de les atribucions conferides per l'article 35 de la Llei 5/1983, de 30 de desembre, del Govern Valencià.
ORDENE:
Primer. Objecte
L'objecte de la present orde és convocar els premis 2007 de la Comunitat Valenciana a les iniciatives, bones pràctiques educatives i plans per al desenvolupament de la convivència i la prevenció de la violència escolar, posades en pràctica per a la promoció i desenvolupament de la convivència i la prevenció de la violència escolar, així com aprovar les bases per què es regirà la convocatòria, les quals s'inclouen com a annex I en la present orde, i el model de sol·licitud que figura com a annex II.
Segon. Finançamen
El finançament dels premis 2007 concedits als centres docents públics s'abonaran a càrrec del capítol II, del programa pressupostari 95.87.83.943.56 dels Pressupostos de la Generalitat per a l'any 2007, per un import global màxim de 39.000 Euros.
El finançament dels premis 2007 concedits als centres docents privats concertats s'abonaran a càrrec del capítol IV, de la línia de subvenció T6022000 del programa pressupostari 59.64.11.368.02 dels Pressupostos de la Generalitat per a l'exercici 2007, per un import global màxim de 22.500 Euros.
DISPOSICIONS FINALS
Primera
Es delega en la directora de l'Institut Valencià d'Avaluació i Qualitat Educativa (d'ara en avant IVAQE) la facultat de resoldre la convocatòria i de concedir els premis, i se l'autoritza per a adoptar les mesures necessàries per al compliment i desenvolupament d'esta orde, i també per a resoldre i notificar totes les incidències que es plantegen en la seua interpretació i execució.
Segona
La present orde produirà efectes des de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, podrà ser recorreguda pels centres privats concertats, potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller de Cultura, Educació i Esport, en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 19 de gener de 2007
El conseller de Cultura, Educació i Esport.
ALEJANDRO FONT DE MORA TURÓN
ANNEX I
Bases per les quals es convoquen els premis 2007 de la Comunitat Valenciana a les iniciatives, bones pràctiques educatives i plans de convivència per al desenvolupament de la convivència i la prevenció de la violència escolar.
Primera. Objectius
Els objectius d'esta convocatòria són els següents:
- Promoure l'educació en la convivència com a part de l'educació integral dels i de les alumnes.
- Potenciar en els centres docents els valors de tolerància, acceptació mútua i solidaritat, a fi que les i els alumnes siguen persones capaces de conviure amb els altres com a membres plenament integrats en la nostra societat democràtica.
- Incentivar la comunitat educativa perquè duga a terme iniciatives que promocionen la convivència i previnguen la violència en el si de la institució escolar.
- Generalitzar les bones pràctiques que promocionen la convivència i proporcionen més riquesa a tota la comunitat educativa.
- Ajudar els centres docents a elaborar i desenvolupar el pla de convivència.
Segona. Destinataris
Podran participar en la present convocatòria els centres docents públics i els centres privats concertats, que impartisquen ensenyaments no universitaris a la Comunitat Valenciana, en qualsevol cicle o nivell d'Educació Primària, Educació Secundària Obligatòria, Cicles Formatius o Batxillerat, o programes de Formació de Persones Adultes.
Tercera. Modalitats
En la present convocatòria, s'establixen les modalitats següents:
a) Modalitat A: Iniciatives, bones pràctiques i plans de convivència duts a la pràctica per la comunitat educativa dels centres docents públics i privats concertats que impartixen ensenyaments no universitaris a la Comunitat Valenciana, en què es promoga l'educació en la convivència com a part de l'educació integral de l'alumnat.
b) Modalitat B: Creació d'audiovisuals, on queden reflectides tècniques i/o habilitats per a la resolució de conflictes o propostes per a mantindre un clima escolar adequat, i on puguen reflectir-se els beneficis que comporten estes bones pràctiques i fer-nos reflexionar sobre la convivència escolar, la cooperació, la mediació i el respecte entre els membres de la comunitat educativa.
c) Modalitat C: Elaboració de pintures murals el contingut de les quals estimule la reflexió i sensibilització sobre la convivència i el manteniment d'un clima escolar adequat.
d) Premi Extraordinari a la Convivència, a consideració del conseller de Cultura, Educació i Esport, al centre educatiu que s'haja distingit per la seua extraordinària activitat al servici dels objectius de la present convocatòria.
Quarta. Premis
1. Modalitat A:
a) S'hi destinaran fins a un màxim de 16.500 Euros amb les quanties següents:
Educació Primària:
- 1r Premi, 3.500 Euros.
- 2n Premi, 2.500 Euros.
- 3r Premi, 1.500 Euros.
ESO, Batxillerat, Cicles Formatius o programes de Formació de Persones Adultes:
- 1r Premi, 4.000 Euros.
- 2n Premi, 3.000 Euros.
- 3r Premi, 2.000 Euros.
b) S'entregarà un diploma acreditatiu a cada autor/a premiat/da, així com una placa commemorativa al centre guanyador.
c) Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer de la comissió de valoració.
d) Podrà declarar-se desert algun dels premis. En este cas, la dotació econòmica corresponent es podrà destinar a incrementar la quantia dels altres premiats.
e) Tots els treballs que opten a esta modalitat indicaran expressament i concretaran, segons siga procedent, el tipus de centre, perfil de l'alumnat, curs, cicle, etapa, nivell i grau.
f) Només es podrà presentar un treball per centre, i haurà de ser inèdit i original.
2. Modalitat B:
a) S'hi destinarà un màxim de 9.000 Euros amb les quanties següents:
ESO, Batxillerat, Cicles Formatius de grau mitjà i superior o programes de Formació de Persones Adultes:
- 1r Premi, 4.000 Euros.
- 2n Premi, 3.000 Euros.
- 3r Premi, 2.000Euros.
b) S'entregarà un diploma acreditatiu a cada autor/a premiat/da, així com una placa commemorativa al centre guanyador.
c) Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer de la comissió de valoració.
d) Podrà declarar-se desert algun dels premis. En este cas, la dotació econòmica corresponent es podrà destinar a incrementar la quantia dels altres premiats.
e) El contingut dels audiovisuals haurà de ser inèdit i original.
f) Com a màxim es podran presentar 2 audiovisuals per centre.
3. Modalitat C:
a) S'hi destinaran fins a un màxim de 8.500 Euros amb les quanties següents:
Educació Primària:
- 1r Premi, 2.000 Euros.
- 2n Premi, 1.000 Euros.
- 3r Premi, 500 Euros.
ESO, Batxillerat, Cicles Formatius de grau mitjà i superior, o programes de Formació de Persones Adultes:
- 1r Premi, 2.500 Euros,
- 2n Premi, 1.500 Euros.
- 3r Premi, 1.000 Euros.
b) S'entregarà un diploma acreditatiu a cada autor/a premiat/da, així com una placa commemorativa al centre guanyador.
c) Podrà declarar-se desert algun dels premis. En este cas, la dotació econòmica corresponent es podrà destinar a incrementar la quantia dels altres premiats.
d) Es podran concedir mencions honorífiques, sense dotació econòmica, si la qualitat dels murals presentats i no premiats ho permet, segons el parer de la comissió de valoració.
e) Es podrà presentar 1 mural com a màxim per centre educatiu.
f) Els murals que es presenten seran inèdits i originals.
4. Premi Extraordinari.
a) El conseller de Cultura Educació i Esport proposarà a la directora de l'Institut Valencià d'Avaluació i Qualitat Educativa, i en consideració de la trajectòria seguida i els mèrits aconseguits en matèria de convivència, la concessió d'un Premi Extraordinari a la Convivència a aquell centre que s'haja distingit per la seua activitat extraordinària en el desenvolupament d'actituds i comportaments en benefici de la convivència escolar.
b) Al premi d'esta modalitat es destinarà un màxim de 5.000 Euros per al centre seleccionat, així com una placa commemorativa.
5. El treball haurà de ser elaborat per alumnat del centre docent, siga o no del mateix grup-classe, coordinat i avalat per un professor o una professora.
6. S'inclourà una relació de l'alumnat participant i el nom del professor o professora que coordina.
7. El treball podrà presentar-se en qualsevol dels idiomes oficials de la Comunitat Valenciana.
Quinta. Documentació a aportar en cada una de les modalitats
Els centres docents públics i privats concertats, que opten a estos premis, presentaran junt amb la sol·licitud (annex II):
Modalitat A:
Projecte desenvolupat o Pla de Convivència, en format de llibre, que s'adjuntarà també en suport informàtic (format Word), amb un màxim de 40 pàgines numerades i redactades a una cara, inclosos els annexos, en grandària A4, amb interlineat doble i amb lletra Arial de 12 punts de grandària. Si es presentaren més de 40 pàgines, les addicionals no es tindran en compte en l'avaluació, ja formen part de la memòria o bé dels annexos. S'haurà d'aportar original i còpia.
Modalitat B:
El contingut de l'audiovisual haurà d'ajustar-se al que es pretén aconseguir en la present orde, tindrà una duració màxima de 10 minuts i es presentarà en suport VHS o CD en format VCD, DIVX, AVI, MPG i DVD. No s'admetran imatges, paraules altisonants ni sons que puguen pertorbar l'objecte per al qual es realitza l'audiovisual.
Modalitat C:
El mural tindrà unes dimensions mínimes de 2,5 × 1,6 metres. Es podrà realitzar tant en l'exterior (parets o tanques del pati, fatxades del centre...) com en l'interior (corredor, sala, aula...). Per a realitzar-los, es podran emprar tot tipus de tècniques pictòriques. El disseny haurà d'incloure obligatòriament algun contingut escrit, en valencià o castellà, relacionat amb la convivència, a més del nom del centre i una datació explícita de l'any 2007. Finalment se'n farà una fotografia en format JPG i en suport de CD (disc compacte). S'adjuntarà una explicació del mural per escrit en paper a part. Màxim, un foli.
Sexta. Presentació de sol·licituds
1. Els centres que vullguen participar en esta convocatòria hauran d'enviar, degudament omplida pel director o titular del centre docent, la sol·licitud segons el model de l'annex II, junt amb els treballs i la modalitat, així com fotocòpia compulsada del DNI.
2. El termini de presentació de sol·licituds finalitzarà als dos mesos a comptar de l'endemà de la publicació de l'orde de convocatòria en el diari mencionat.
3. La sol·licitud es presentarà en el Registre General de la Conselleria de Cultura, Educació i Esport (Av. Campanar, 32; 46539. València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
4. Quan es presente en una oficina de correus, es farà en sobre obert perquè el funcionari puga posar en la sol·licitud la data i el segell de correus abans de certificar-lo. Els participants que no presenten directament la sol·licitud al Registre General de la Conselleria de Cultura, Educació i Esport, és convenient que comuniquen el lloc i la data de presentació de la sol·licitud al fax de l'IVAQE (963 18 46 24).
5. Els centres docents públics presentaran, a més, el document de manteniment de tercers, segons el model que figura en l'annex III.
6. Els centres privats concertats, a més, hauran de presentar:
a) Document de manteniment de tercers (segons el model que figura en l'annex III).
b) Declaració responsable (segons el model que figura en l'annex IV) de no estar sotmés a les prohibicions per a obtindre la condició de beneficiari, abans de finalitzar el termini de presentació de les sol·licituds, assenyalades en l'article 13, de la Llei 38/2003, de 17 de novembre, General de Subvencions.
c) Documentació acreditativa de trobar-se al corrent de les obligacions tributàries (amb l'Agència Tributària i amb la Hisenda Autonòmica Valenciana) i davant de la Seguretat Social, per mitjà de certificació referida al moment de finalització del termini de presentació de sol·licituds en els termes establits en els articles 13.7 i 14.1.e de la Llei 38/2003, de 17 de novembre, General de Subvencions.
7. Es presentarà una sol·licitud (segons el model que figura en annex II) per modalitat (A, B i/o C.)
8. Si la sol·licitud no inclou totes les dades exigides o hi falta documentació, s'instarà a l'interessat perquè en el termini de 10 dies esmene estos defectes, amb l'advertència que en cas contrari es considerarà que desistix de la seua petició, després de la resolució prèvia dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
9. La participació en la present convocatòria suposa l'acceptació expressa de totes les seues bases.
Sèptima. Procés de concessió de premis
1. Els treballs seran valorats per una comissió de selecció constituïda per:
Presidenta: directora de l'Institut Valencià d'Avaluació i Qualitat Educativa.
Vicepresident: president del Consell Assessor de l'Institut Valencià d'Avaluació i Qualitat Educativa.
Vocals:
Un/a representant del Comité d'Experts de l'Observatori per a la Convivència.
Un/a representant del Servici de Programes d'Innovació Educativa.
Un/a representant del Servici d'Ensenyament en Valencià.
Un/a representant del Servici de Formació del Professorat.
Un/a tècnic/a de l'Institut Valencià d'Avaluació i Qualitat Educativa.
Els/Les inspectors/es coordinadors/es del programa per a la convivència corresponents a les tres direccions territorials de la Conselleria de Cultura, Educació i Esport.
Actuarà com a secretari del jurat, un funcionari o funcionària de l'IVAQE, amb veu però sense vot.
2. La comissió tindrà facultats per a resoldre tots els dubtes que apareguen en la interpretació de les bases, i, per a això, podrà sol·licitar als participants els aclariments pertinents. La comissió de selecció podrà nomenar subcomissions amb tècnics i experts, quan pertoque, per a la valoració dels treballs.
Octava. Criteris de valoració
1. Per a les modalitats A i B, els criteris de valoració seran els següents:
a) Originalitat i innovació del treball o projecte global, fins a un màxim de 10 punts.
b) Que puga ser difós o ser model utilitzat per a centres docents (en pàgines web, congressos, etc.), fins a un màxim de 5 punts.
c) Projectes o treballs en què hagen col·laborat conjuntament alumnat, professorat, i resta de comunitat educativa, fins a un màxim de 10 punts.
d) Si el dit projecte o treball és pràctic, aplicable i generalitzable a altres centres docents, fins a un màxim de 5 punts.
e) Treballs o audiovisuals que ajuden a respectar els principis i valors democràtics de tolerància en l'entorn social i que hi tinguen més impacte, fins a un màxim de 10 punts.
2. Per a la modalitat C, creació de murals.
2.1. Els criteris de valoració seran els següents:
a) Els murals que millor reflectisquen la promoció de la convivència en els centres escolars, fins a un màxim de 10 punts.
b) Els murals que millor empren les tècniques plàstiques per a difondre el missatge que es pretén transmetre, fins a un màxim de 5 punts.
c) Innovació, creativitat i originalitat, fins a un màxim de 5 punts.
2.2. En esta modalitat, la comissió podrà desplaçar-se al centre docent per tal de valorar in situ els murals, si així ho estima oportú.
Novena. Resolució de la convocatòria
1. Les propostes de la comissió seran inapel·lables.
2 La comissió, després de considerar la documentació presentada i els criteris d'avaluació, a través de la Secció d'Avaluació i Qualitat Educativa de l'IVAQE que actuarà com a òrgan instructor del procediment, formularà la proposta de concessió dels premis a la directora de l'IVAQE, la qual resoldrà la convocatòria per delegació del conseller.
3. La relació dels treballs premiats, amb l'especificació dels noms dels autors i les dotacions econòmiques que corresponguen a cada un dels centres docents premiats, es publicarà en el Diari Oficial de la Comunitat Valenciana.
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present convocatòria és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Desena. Pagament dels premis
1. El pagament de l'import corresponent als premis es realitzarà per transferència bancària al centre premiat.
2. El dit import estarà subjecte a les retencions fiscals pertinents de conformitat amb la legislació vigent.
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei General de Subvencions, de 17 de novembre.
4. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE de 18.11.2003).
5. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE de 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
6. L'import econòmic dels premis de totes les modalitats s'incorporarà al pressupost del centre d'ensenyament.
Onzena. Propietat intel·lectual
Els autors dels treballs premiats es comprometen a cedir gratuïtament i per escrit els drets de reproducció, (còpia), distribució, comunicació pública (difusió, incloent-hi internet), transformació (modificació de l'obra incloses les traduccions) dels treballs per al seu exercici, per una vegada només i en règim d'exclusivitat, i pel temps màxim legal permés, encara que la Generalitat podrà autoritzar-ne la publicació per compte dels autors o d'un tercer. Així mateix es comprometen a elaborar, a petició de l'IVAQE, les modificacions necessàries perquè es puguen publicar totalment o parcialment en el format que l'esmentat institut considere més adequat.
El document de cessió s'ajustarà al model que figura com a annex V i haurà de ser presentat en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc que es deixe sense efecte la resolució de concessió dels premis i, si és el cas, al seu reintegrament, amb exigència de l'interés de la demora.
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.